b'\n_START_ARTICLE_\nMorten Nordstrand\n_START_SECTION_\nKlubkarriere\n_START_PARAGRAPH_\nKarrieren blev indledt i f\xc3\xb8debyen Hundested. Herfra tog han senere til Frederikshavn, hvor han skulle g\xc3\xa5 p\xc3\xa5 Nordjyllands Sportscollege og spille for byens bedste fodboldklub FfI. Dette endte dog med kun at vare et halvt \xc3\xa5r, da han ikke fik spilletid p\xc3\xa5 det niveau han forventede og vente derfor tilbage til Sj\xc3\xa6lland, denne gang dog for Lyngby BK._NEWLINE_I s\xc3\xa6sonen 2005/06 skiftede han Lyngby BK ud med FC Nordsj\xc3\xa6lland efter, at han havde scoret 29 m\xc3\xa5l i Viasat Sport Divisionen. I FC Nordsj\xc3\xa6lland fortsatte han sin stime af m\xc3\xa5lscoringer, og endte nr. 2 p\xc3\xa5 topscorerlisten med 18 m\xc3\xa5l i sin f\xc3\xb8rste s\xc3\xa6son i den bedste danske fodboldr\xc3\xa6kke, kun overg\xc3\xa5et af svenske Rade Prica, der scorede \xc3\xa9t m\xc3\xa5l mere. Ud over de 18 m\xc3\xa5l, n\xc3\xa5ede han at lave 14 assists i de 33 Superligakampe. Dette gjorde ham til en klar nummer et p\xc3\xa5 tipsbladets m\xc3\xa5l+assists liste. Efter kun et \xc3\xa5r i FC Nordsj\xc3\xa6lland skiftede han den 6. juli 2007 til de danske mestre fra F.C. K\xc3\xb8benhavn. Her blev han pr\xc3\xa6senteret sammen med Rasmus W\xc3\xbcrtz p\xc3\xa5 en 5-\xc3\xa5rig kontrakt. If\xc3\xb8lge rygtet, blev han k\xc3\xb8bt fri for omkring 15 mio. danske kroner, hvilket gjorde ham til den hidtil dyreste spiller, handlet mellem to danske klubber._NEWLINE_I F.C. K\xc3\xb8benhavn scorede han sit f\xc3\xb8rste m\xc3\xa5l efter kun 31 minutter i en tr\xc3\xa6ningskamp mod tyske Schalke 04, en kamp der endte 2-2. Nordstrand opn\xc3\xa5ede fast spilletid som angriber i FCK, og blev topscorer i Superligaen i s\xc3\xa6sonen 2008/09. P\xc3\xa5 trods af status som superligatopscorer havde Nordstrand vanskeligt ved at fastholde sin plads i FCKs startopstilling, og der blev i efter\xc3\xa5ret 2009 indg\xc3\xa5et lejeaftale med den hollandske klub FC Groningen. I Groningen scorede Nordstrand i sin debutkamp, men han blev kort efter skadet, og skaderne medf\xc3\xb8rte, at han alene fik 12 kampe i s\xc3\xa6sonen 2009/10. Nordstrand vendte herefter tilbage til FCK, hvor det imidlertid alene blev til ganske f\xc3\xa5 kampe i efter\xc3\xa5rss\xc3\xa6sonen 2010. Sammen med FCK-holdkammeraten Bryan Oviedo blev han den 28. januar 2011 udlejet til sin tidligere klub FC Nordsj\xc3\xa6lland. Aftalen tr\xc3\xa5dte i kraft med \xc3\xb8jeblikkelig virkning frem til den 30. juni samme \xc3\xa5r. Efter lejeperiodens udl\xc3\xb8b returnerede Nordstrand til FCK, men fra sommeren 2012 skiftede han tilbage til FC Nordsj\xc3\xa6lland p\xc3\xa5 en to\xc3\xa5rig kontrakt._NEWLINE_Den 11. november 2013 vandt han prisen for "\xc3\x85rets m\xc3\xa5l". Det var et saksespark, som han scorede i fjerde spillerunde (2013-2014) for FC Nordsj\xc3\xa6lland mod F.C. K\xc3\xb8benhavn i kampen, der endte 2-2. _NEWLINE_Da kontrakten med FC Nordsj\xc3\xa6lland udl\xc3\xb8b, kom Nordstrand til AGF, men her opn\xc3\xa5ede han aldrig en stamplads, og i vintertransfervinduet 2015-16 fik han ikke forl\xc3\xa6nget sin kontrakt. For AGF gentog han den 23. august 2015 en scoring p\xc3\xa5 skasespark mod sin tidligere klub FC K\xc3\xb8benhavn i Parken. Ligesom kampen i 2013 endte opg\xc3\xb8ret 2-2._NEWLINE_Efter AGF kom han til australske Newcastle Jets FC, hvor han brillerede i et par kampe, men alligevel ikke opn\xc3\xa5ede rigtig stor succes. I sommeren 2017 vendte han derfor hjem fra Australien og fik en kontrakt med Fremad Amager. Ved afslutningen af 2017/18 s\xc3\xa6sonen meddelete, Nordstrand, at han indstillede karrieren.\n_START_SECTION_\nLandsholdskarriere\n_START_PARAGRAPH_\nMorten Nordstrand debuterede for Danmarks fodboldlandshold den 6. februar 2007 i en kamp mod Australien. Han opn\xc3\xa5ede otte kampe og tre m\xc3\xa5l (to mod Liechtenstein og \xc3\xa9t mod Malta).'